Shavkat Mirziyoyev Turkmaniston prezidentini qabul qildi

O‘zbekiston Prezidenti Shavkat Mirziyoyev 28-noyabr, payshanba kuni mamlakatga amaliy tashrif bilan kelgan Turkmaniston prezidenti Gurbanguli Berdimuhamedovni qabul qildi. Bu haqda Prezident matbuot xizmati xabar berdi.

Davlat rahbarlari ikki tomonlama munosabatlarning dolzarb masalalarini ko‘rib chiqdi va ularni kengaytirish istiqbollarini muhokama qildi.
O‘zbekiston va Turkmaniston o‘rtasidagi strategik sheriklik darajasiga ko‘tarilgan ko‘p qirrali hamkorlik jadal rivojlanib borayotgani katta mamnuniyat bilan qayd etildi.

Muzokaralar chog‘ida amaliy hamkorlik masalalariga, jumladan, o‘zaro savdoni ko‘paytirish, mashinasozlik, energetika, transport, qishloq xo‘jaligi va boshqa ustuvor tarmoqlarda qo‘shma loyihalarni amalga oshirishga alohida e’tibor qaratildi.

Hududlar o‘rtasida, shuningdek, madaniy-gumanitar sohada faol aloqalarni davom ettirish muhimligi qayd etildi.

Davlat rahbarlari xalqaro va mintaqaviy ahamiyatga molik masalalar yuzasidan ham fikr almashdi.
O‘zbekiston va Turkmaniston prezidentlari Toshkentda o‘tkaziladigan Markaziy Osiyo davlat rahbarlarining ikkinchi Maslahat uchrashuvi mintaqada do‘stlik, yaxshi qo‘shnichilik va sheriklik munosabatlarini mustahkamlashga xizmat qilishi xususida yakdil fikr bildirdi.

Muzokaralardan so‘ng ikki davlat rahbari Turkmaniston prezidentining kitoblari va ilmiy asarlari ko‘rgazmasi bilan tanishdi.

Ta’kidlanishicha, ushbu kitoblar O‘zbekiston ilmiy-akademik doiralari va ijodiy jamoatchiligida katta qiziqish uyg‘otgan. Mazkur tashrif arafasida Gurbanguli Berdimuhamedovning qator kitoblari — “Baxtli hayot sog‘liqdan boshlanar”, “Madaniyat — xalqning bebaho xazinasi”, “Barhayot afsona”, “Choy — shifo va ruhiy quvvat manbai” nomli asarlari o‘zbek tiliga tarjima qilinib, chop etilgan.

Shavkat Mirziyoyev Turkmaniston prezidentiga uning O‘zbekistonda chop etilgan kitoblarining ilk nusxalarini sovg‘a qildi.